Alsaker etter Liverpool-bragden: - Rodgers har æren
Hele 5-0 vant de røde til slutt. Den største seieren mot Spurs siden 1978 og den første seieren på White Hart Lane på fem år. Dagens kaptein, Luis Suarez (26), hadde tre målgivende og to nettkjenninger og står nå med totalt 17 scoringer i serien. - Signeringen av Suarez var selfølgelig avgjørende. Han er jo en verdensklassespiller som scorer i kamp etter kamp, men bortsett fra det har Brendan Rodgers (40) æren for de gode resultatene. Han har gjort en imponerende jobb, forklarer TV 2s fotballekspert Øyvind Alsaker til VG.Iren tok over Liverpool i fjor sommer. I sin første sesong som sjef endte laget hans på en noe skuffende sjuende plass. I år har det lønset og Merseyside-klubben ligger på en andreplass, to poeng bak Arsenal, etter 16 spilte kamper. - Vi vil bare fortsette å forbedre oss, men jeg likte å se laget mitt i dag, sa Rodgers med et smil etter kampen, vist på TV 2. - Rodgers er en manager med en klar filosofi, som han har stått med fra første dag. Han fikk Liverpool til å se annerledes ut fra dag én, men nå har de tatt et nytt steg og har et høyere nivå, mener Alsaker. - Det er litt gamle Liverpool-verdier over det og det gjør at det blir godt tatt i mot både av spillere og fans, legger han til.Han får støtte av FC København-trener og Liverpool-supporter, Ståle Solbakken. - Mot Tottenham var de veldig gode. Suarez var suveren. De hadde en perfekt «game plan» og var imponerende. Liverpool er blitt gradvis bedre. De har bedre spillere i flere posisjoner og andre har utviklet seg. Rodgers har en offensiv kultur, sier Solbakken til VG. - Når så du sist Liverpool spille en så bra kamp? - De vant vel 5-0 på bortebane mot Everton en gang på midten av 80-tallet. Ian Rush scoret fire mål, mimrer Solbakken og ler.Seieren på bortebane mot storlaget Tottenham mener Alsaker kan ha vært med på å snu en trend. - Det er første gang han vinner borte mot et topplag. Han har knapt vunnet hjemme mot de store heller. Derfor var dette en skikkelig milepæl og de styrket sjansene sine, men å snakke om seriegull blir litt for voldsomt, tror Alsaker. Solbakken tror det viktigste blir å vinne kamper også på dårlige dager. Da kan i hvert fall topp fire være innenfor rekkevidde for Liverpool. - Jeg er sikker på at de vil fortsette å score mange mål, men jeg vet ikke om de er gode nok defensivt. Man må vinne «stygt» på dårlige dager for å vinne ligaen, men det blir jevnere enn på mange år, sier han. Og det er liten tvil om at Suarez er og blir en nøkkelspiller i kampen om ligamedalje. - Han er tett på Messi, Ronaldo og Zlatan og føler at han er der selv. Han vil spille Champions League og det er viktig for ham at Liverpool får det. Derfor gir han aldri noen fred, og selv om det står 4-0, vil han alltid jakte nummer fem og nummer seks, påpeker Solbakken.
Liverpool imponerte stort da de rundspilte Tottenham på bortebane. TV 2-ekspert Øyvind Alsaker skryter manager Brendan Rodgers opp i skyene.